VENDIM
Nr. 233, datë 19.11.2021

MBI FILLIMIN E PROCEDURËS PËR SHQYRTIMIN E APLIKIMIT TË TARIFAVE TË OPERATORIT TË SISTEMIT TË SHPËRNDARJES,
 PËR VITIN 2022

Në mbështetje të nenit 16, nenit 19, pika “c”, germa “i”; nenit 20 dhe nenit 21, të ligjit nr. 43/2015, “Për sektorin e energjisë elektrike”, të ndryshuar; të vendimit të Këshillit të Ministrave (VKM) nr. 244, datë 30.3.2016, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, të ndryshuar; të VKM-së nr. 620, datë 22.10.2021, “Për miratimin e kushteve për vendosjen e detyrimit të shërbimit publik, ndaj të licencuarve në sektorin e energjisë elektrike, gjatë gjendjes së emergjencës në furnizimin me energji elektrike dhe për përballimin e parandalimin e saj”; të “Metodologjisë së llogaritjes së tarifave të Operatorit të Sistemit të Shpërndarjes së Energjisë Elektrike”, miratuar me vendimin e Bordit të Entit Rregullator të Energjisë (ERE) nr. 182, datë 10.11.2017; të nenit 15, të rregullores “Për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 3.9.2016, Bordi i ERE-s, në mbledhjen e tij të datës 19.11.2021, mbasi shqyrtoi relacionin e përgatitur me nr. 144/4 prot., datë 17.11.2021, nga Drejtoria e Tarifave dhe Çmimeve, “Mbi shqyrtimin e aplikimit të tarifave të Operatorit të Sistemit të Shpërndarjes, për vitin 2022”,
konstatoi se:
- Shoqëria OSSH sh.a., me shkresën nr. 8016 prot., datë 3.9.2021, protokolluar me tonën me nr. 925 prot., datë 7.9.2021, ka paraqitur aplikimin për tarifa të Operatorit të Sistemit të Shpërndarjes së Energjisë Elektrike për vitin 2022.
- 	Me shkresën nr. 8016/1 prot., datë 30.9.2021, shoqëria OSSH sh.a. ka kërkuar të përditësojë përllogaritjet e saj në aplikimin e dërguar dhe ERE të shqyrtojë aplikimin e përditësuar.
- Këshilli i Ministrave, me anë të vendimit nr. 584, datë 8.10.2021, ka vendosur shpalljen e gjendjes së emergjencës së furnizimit me energji elektrike. Ky vendim, ndër të tjera, përcaktoi një sërë detyrash ndaj OSHEE Group, OST sh.a. dhe KESH sh.a., të cilat lidhen me ndryshimet e çmimeve të importit të energjisë elektrike në tregun e lirë dhe sigurimin e furnizimit të pandërprerë të energjisë elektrike për klientët fundorë.
- 	ERE, me anë të shkresës nr. 925/2 prot., datë 11.10.2021, kërkoi ndaj OSSH sh.a. që aplikimi të konsideronte përditësimin e të dhënave, në përputhje me kërkesat e rregullores “Për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016, “Metodologjinë e llogaritjes së tarifave të Operatorit të Sistemit të Shpërndarjes”, miratuar me vendimin e Bordit të ERE-s nr. 182, datë 10.11.2017, si dhe VKM-në nr. 584, datë 8.10.2021, “Për shpalljen e gjendjes së emergjencës në furnizimin me energji elektrike”.
[bookmark: _GoBack]- Shoqëria OSSH sh.a., me shkresën nr. 8016/3 prot., datë 18.10.2021, ka depozituar në ERE aplikimin e përditësuar për tarifa të OSSH sh.a., për vitin 2022.
- Në këtë aplikim konstatohet se përditësimi i të dhënave ka konsideruar rillogaritjet e komponentëve të të ardhurave të kërkuara, të pritshme për vitet 2021 dhe 2022, si vijon:
- kosto e blerjes së humbjeve;
- kapitali e punës;
- sasia e energjisë që do të lëvrohet në rrjetin e shpërndarjes;
- kthimi mbi bazën e rregulluar të aseteve.
- 	Në aplikimin e përditësuar, konstatohet se OSSH sh.a. ka vijuar të kryejë llogaritjet e shpenzimeve të transmetimit të energjisë elektrike, për mbulimin e humbjeve në rrjetin e shpërndarjes, bazuar në tarifën e transmetimit në fuqi.
- Totali i të ardhurave të kërkuara nga shoqëria OSSH sh.a., për vitin 2022, është në vlerën 37,108 miliardë lekë, ku sasia e energjisë elektrike, e parashikuar për t’u lëvruar në rrjetin e shpërndarjes është 5,776 gWh, duke rezultuar në një tarifë mesatare shpërndarje prej 6.42 lekë/kWh ose në një rritje prej 34% nga tarifa prej 4.79 lekë/kWh në fuqi, e miratuar nga ERE. Shoqëria OSSH sh.a., gjithashtu, ka propozuar miratimin e tarifave sipas nivelit të tensionit për vitin 2022, si më poshtë vijon:
a) tarifa e shpërndarjes së energjisë elektrike në tension 35 kV - 2.61 lekë/kWh;
b) tarifa e shpërndarjes së energjisë elektrike në tension 20-6 kV - 3.99 lekë/kWh;
c) tarifa e shpërndarjes së energjisë elektrike në tension 0.4 kV - 6.63 lekë/kWh.
- ERE do të konsiderojë, në përllogaritjen e të ardhurave të kërkuara, pritshmërinë mbi shlyerjen e detyrimeve të ndërsjella të OSSH sh.a., mbështetur në marrëveshjet përkatëse midis shoqërive.
- Shoqëria OSSH sh.a. duhet të dërgojë në ERE çdo të dhënë, argument apo dokumentacion mbështetës, të nevojshëm, që do të kërkohet gjatë këtij procesi, gjithashtu, dhe duhet të plotësojë të gjitha kërkesat dhe detyrat që mund të lindin gjatë zhvillimit të seancave teknike dhe seancave publike me palët e përfshira dhe që impaktohen nga efektet e tarifës mesatare të transmetimit të energjisë elektrike.
- Analiza e kostove të realizuara por dhe të parashikuara, si dhe e treguesve teknik, ekonomik dhe financiar të OSSH sh.a., do të shërbejë për të vlerësuar nëse shoqëria është në rrethanat të cilat kërkojnë rivlerësimin e nivelit të tarifës mesatare të transmetimit e si rrjedhojë komponentët e të ardhurave, në zbatim të përcaktimeve të “Metodologjisë së llogaritjes së tarifave të Operatorit të Sistemit të Shpërndarjes”, si dhe në mbështetje të përcaktimeve të rregullores “Për organizimin, funksionimin dhe procedurat e ERE-s”.
Për gjithë sa më sipër, Bordi i ERE-s
VENDOSI:

1. Fillimin e procedurave, për shqyrtimin e aplikimit të shoqërisë OSSH sh.a., për përcaktimin e tarifave të Operatorit të Sistemit të Shpërndarjes, për vitin 2022.
2. Drejtoria e Tarifave dhe Çmimeve të njoftojë aplikuesin për vendimin e Bordit të ERE-s.
Ky vendim hyn në fuqi menjëherë. 
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

